ไฟแนนเชียลไดเจสต์
IRPC แจกปันผล 0.04 บาท
15 ก.พ. 2555

IRPC แจกปันผล 0.04 บาท
คณะกรรมการบริษัท ไออาร์พีซี (IRPC) มีมติจ่ายเงินปันผลอีกหุ้นละ 0.04 บาท ให้ผู้ถือหุ้นที่มีชื่อในทะเบียนวันที่ 1 มี.ค.นี้ กำหนดจ่ายเงินวันที่ 4 พ.ค. 2555 แม้ว่าผลงานทั้งปี 2554 มีกำไรสุทธิ 4,106 ล้านบาท ลดลง 32.67% จากปี 2553 ก็ตาม
BLAND ขาดทุนยับ 267 ล้าน
บริษัท บางกอกแลนด์ (BLAND) จมน้ำท่วม ผลดำเนินงานไตรมาส 3 สิ้นสุดวันที่ 31 ธ.ค. 2554 ขาดทุนสุทธิถึง 267 ล้านบาท เนื่องจากรายได้รวมลดลง 32% เป็น 605 ล้านบาท และกำไรขั้นต้นลดลง 55% เป็น 204 ล้านบาท ฉุดให้กำไรสุทธิรวม 9 เดือน เหลือเพียง 548 ล้านบาท ลดลงประมาณ 29%
BTS ฟาดกำไร 328 ล้านบาท 
บริษัท บีทีเอส กรุ๊ป โฮลดิ้งส์ (BTS) แจ้งผลงานงวดไตรมาส 3 สิ้นสุดวันที่ 31 ธ.ค. 2545 มีกำไรสุทธิ 328.76 ล้านบาท พุ่งขึ้น 2,762% จากช่วงเดียวกันปีก่อน และรวม 9 เดือนกำไรสุทธิ 1,746 ล้านบาทเพิ่มขึ้น 418% จากช่วงเดียวกันปีก่อน
APM ควงตลท.ก.ล.ต.โรดโชว์บริษัทไอพีโอ
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) เปิดเผยว่า บริษัทได้ปรับกลยุทธ์การเป็นบริษัทที่ปรึกษาทางการเงิน นำบริษัทที่เตรียมเสนอขายหุ้นให้กับประชาชนครั้งแรก (ไอพีโอ) โดยเชิญทุกฝ่ายที่เกี่ยวข้องกับการเข้าจดทะเบียนร่วมเดินทางไปเยี่ยมบริษัทลูกค้าและอยู่ระหว่างเตรียมเข้าจดทะเบียนในตลาดหลักทรัพย์แห่งประเทศไทย (ตลท.) และตลาดหลักทรัพย์เอ็มเอไอ (mai) ซึ่งหวังว่าจะช่วยให้ขั้นตอนการพิจารณาแบบคำขอ (ไฟลิง) ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เร็วขึ้น 
APM กำหนดแผนโรดโชว์ไปทั้งหมด 7 จังหวัด เพื่อไปเยี่ยมบริษัททั้งหมด 7 แห่ง ซึ่งครั้งแรกจะไปภาคตะวันออก อาทิ จ.ชลบุรี ระยอง ช่วงกลางเดือน มี.ค.นี้ ไปเยี่ยมทั้งหมด 3 แห่ง เช่น บริษัท สมาร์ทคอนกรีต และบริษัท อีสต์โคสท์ เฟอร์นิเทค (ECF) ที่เตรียมยื่นไฟลิงขายหุ้นจำนวน 3040 ล้านหุ้น เข้าเอ็มเอไอในไตรมาส 3 นี้ และช่วงปลายเดือน มี.ค.นี้ จะไปโซนภาคกลางและภาคเหนือตอนล่าง เช่น จ.ชัยนาท กำแพงเพชร สิงห์บุรี